**Szám:** 1-7/2019. 2. számú napirendi pont

**Előterjesztés**

Zalaszentgrót Város Önkormányzata Képviselő-testületének

2019. május 30-i rendes, nyilvános ülésére

**Tárgy**: A 2018. évi költségvetés végrehajtásáról és a 2018. évi költségvetési maradvány jóváhagyásáról szóló önkormányzati rendelet elfogadása

**Tisztelt Képviselő-testület!**

Az államháztartásról szóló 2011. évi CXCV. törvény 91. § (1) bekezdése alapján a jegyző által előkészített zárszámadási rendelettervezetet a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.

Zalaszentgrót Város Önkormányzatának Képviselő-testülete a 3/2018. (II. 16.) önkormányzati rendeletében 1.744.742 eFt főösszeggel fogadta el a város költségvetését a Magyarország 2018. évi központi költségvetéséről szóló 2017. évi C. törvény előírásai alapján. Az év során elfogadott módosítások után év végére a költségvetés főösszege 2.291.415 eFt-ra emelkedett, amelyben nagy szerepe volt a Terület- és Településfejlesztési Operatív Program (TOP) keretében elnyert pályázatoknak. A költségvetési rendelet az előző évivel azonos intézményi struktúrát tartalmaz, viszont változás volt, hogy 2018. szeptemberétől elindult a napköziotthonos óvoda intézmény keretein belül az önálló bölcsőde egy csoporttal. A 2018. évi bevételeket és kiadásokat mérlegszerűen a rendelet 1. melléklete, a bevételi előirányzatok teljesítését címenként és rovatonként a 3. melléklete tartalmazza.

A 2018. évi bevételek – leszámítva az irányítószervi támogatásokat – önkormányzati szinten 2.259.671 eFt-ban realizálódtak, amely a módosított előirányzathoz számítva 98,61 %-os teljesülést jelent. A költségvetési bevételek a tervezetthez képest még kedvezőbben, 99,11 %-ban teljesültek. Ez az arány nagyon kedvező, a bevételt célszerű kiemelt előirányzatonként vizsgálni.

A működési bevételek önkormányzati szinten 152.091 eFt-ban, a módosított előirányzathoz képest 97,14 %-ban teljesültek. Az eredeti előirányzathoz képest a temető üzemeltetésből 4.000 eFt, a piaci helypénzekből közel 1.000 eFt többletbevétel realizálódott. A többletbevételek mellett a tulajdonosi bevételeknél (közművagyon üzemeltetési díja) tapasztalható elmaradás, de ez a bevétel is várhatóan realizálódni fog az idei évben. Az intézmények működési bevételei a tervezettnek megfelelően alakultak.

A közhatalmi bevételek a helyi adókat, a gépjárműadót, a talajterhelési díjat és a bírságokat foglalják magukban. A közhatalmi bevételek 322.567 eFt-ban realizálódtak, ez az összeg a 2017. évinél 6.978 eFt-tal kevesebb, de a 2018. évi módosított előirányzatnál 25.532 eFt-tal több. A legjelentősebb összeget képviseli a helyi adók közül a helyi iparűzési adó, amelynek esetében a 220.000 eFt tervezett bevétellel szemben 234.001 eFt realizálódott, ebből a 2018. december havi feltöltés összege 27.791 eFt. Az iparűzési adónál látszik, hogy a „nagyadózók” közül estek ki (kevesebb volt az évközi befizetés), ugyanakkor a meglévő cégek egy részénél az árbevétel emelkedés miatt nőtt az adó befizetés (decemberi feltöltés). A többi közhatalmi bevétel esetében – az idegenforgalmi adót leszámítva – a tervezett bevételeket meghaladták a beszedett bevételek, de a többletbevétel aránya még a 10 %-ot sem éri el. Telekadó esetében több éves kintlévőség került befizetésre, ami – a tervezetthez képest – közel 6.000 eFt többletbevételt hozott a város költségvetésének.

Az államháztartáson belülről származó működési célú támogatások 719.494 eFt-ban realizálódtak, ez 96,43 %-os teljesülés a módosított előirányzathoz képest. Ebben a kiemelt bevételi előirányzat jogcímben legnagyobb tételt a központi költségvetéstől kapott állami támogatás képviseli. Zalaszentgrót Város Önkormányzata számára a 2018. évre eredeti előirányzatként 397.965 eFt állami hozzájárulást állapítottak meg, amelynek az összege év végéig 424.957 eFt-ra módosult. 2018-ban is biztosította a központi költségvetés az érintettek számára a bérkompenzáció, a kulturális illetménypótlék, a szociális ágazati összevont pótlék illetve az Erzsébet utalvány fedezetét. Eseti jelleggel kapott támogatást a Hivatal az ASP rendszer bevezetéséhez, valamint az önkormányzat az óvodai és iskolai szociális segítő alkalmazására, a téli rezsicsökkentésben nem részesültek támogatására.

Az elmúlt évben 4 közmunka programban vett részt Zalaszentgrót Város Önkormányzata, amelynek keretében éves szinten 50 főt foglalkoztatott, a programok megvalósításához 113.541 eFt működési forrást biztosított a központi költségvetés, amelyből 86.526 eFt került lehívásra.

A 2018. évben a Városi Könyvtár és Művelődési-Felnőttképzési Központ és a Városi Önkormányzat Egészségügyi Központja is sikeresen szerepelt európai uniós pályázaton, a két intézmény EFOP pályázaton összesen 99.114 eFt támogatást nyert.

Az államháztartáson kívülről, működésre átvett támogatások 1.876 eFt-ban realizálódtak, ezt a terv alatti teljesítést az okozta, hogy a Zalai Borút Egyesület 2018-ban sem fizette ki a 3.500 eFt összegű kölcsönét, ugyanakkor a tárgyidőszakban is voltak lakossági befizetések, amelyek lehetővé tették Aranyod, Csáford és Kisszentgrót részönkormányzatok útjainak karbantartását, amely kiegészítésre került a város központi költségvetéséből.

Az államháztartáson belülről felhalmozási célra átvett pénzeszközökből 142.499 eFt bevétel folyt be, ezek zömében a pályázatok lebonyolításához kapcsolódó előlegek. (A 2018. évi európai uniós támogatással megvalósuló projektek tervezett költségeit és forrásait a rendelet 10. melléklete tartalmazza.) A 272/2014. (XI. 05.) Korm.rendelet értelmében az 50.000 eFt feletti támogatási összegeket a Magyar Államkincstárnál nyitott számlán kell kezelni. A lehívott előlegek jelentősen megkönnyítik a pályázatok finanszírozását, mivel a projektek 90-95 %-a már a projekt megkezdésekor rendelkezésre áll, így nincs szükség támogatás-megelőlegező hitel felvételére. Zalaszentgrót Város Önkormányzata kincstári számláján 2018. december 31-én a folyamatban lévő 4 projektjének lebonyolításához 414.267 eFt összeg állt a rendelkezésre. Az előlegeken kívül ez a kiemelt bevételi előirányzat tartalmazza a közmunka programok felhalmozási célt (eszköz beszerzés) szolgáló támogatási összegét is, amely 2018-ban 3.536 eFt volt.

A felhalmozási bevételek 8.920 eFt-ban realizálódtak, ez meghaladta a módosított előirányzatot. Az eredeti költségvetés tartalmazta a Zalaszentgrót belterület 864/2. hrsz.-ú ingatlan vételárát, amely a betervezett 6.550 eFt áron eladásra került, de ezen túl a részönkormányzati földeladások is növelték a részönkormányzatok és a város költségvetésének bevételét.

Az államháztartáson kívülről felhalmozási célra átvett pénzeszközök kiemelt előirányzat 12.900 eFt bevételi összeggel teljesült. Ez az összeg tartalmazza a Coca-Cola HBC Magyarország Kft. által a zalaszentgróti játszóterek kialakítására, felújítására adott 5.200 eFt, valamint a zalaszentgróti izraelita temető felújítására a Magyarországi Zsidó Örökség Közalapítvány által nyújtott 8.000 eFt (7.700 eFt felhalmozási, 300 eFt működési) támogatást. Az eredeti költségvetés a kamatmentes lakásépítési kölcsön visszafizetésére 975 eFt befizetést irányzott elő, ezzel szemben 1.238 eFt bevétel folyt be ezen a rovaton.

A 2018. évi kiadások – intézményfinanszírozás nélkül – önkormányzati szinten 1.502.980 eFt összegben, 65,59 %-ban realizálódtak. A költségvetési kiadások a módosított előirányzathoz képest 62,05 %-ban, 1.288.759 eFt-ban teljesültek. A kiadásokat – a bevételekhez hasonlóan – célszerű kiemelt előirányzatonként vizsgálni. A kiadások teljesítését előirányzatonként és rovatonként a rendelet 4. melléklete tartalmazza.

A működési kiadások 1.034.587 eFt-ban realizálódtak, ez a módosított előirányzat 82,14 %-a. A működési kiadások magukba foglalják a foglalkoztatottak személyi juttatásait, ezek járulékait, az önkormányzat közüzemi díjait, szociális kiadásokat, működési célú támogatásokat, karbantartásokat. A költségvetésben 35.766 eFt karbantartási keret állt rendelkezésre, amiből 20.869 eFt került elköltésre, ennek feladatonkénti bemutatását az előterjesztés 3. melléklete tartalmazza. A karbantartási feladatok zöme megoldódott, természetesen a megkezdett munka az idén is folytatódik.

Az önkormányzat felhalmozási kiadásai 254.172 eFt-ban, a módosított előirányzathoz viszonyítva 31,09 %-ban teljesültek, ezen belül a beruházásokra 104.152 eFt kiadást fordított az önkormányzat, melyet célonként a rendelet 5. melléklete tartalmaz. A Terület- és Településfejlesztési Operatív Program projektjeinek megvalósítása az év folyamán kezdődött el, a TOP 1.2.1-15-ZA1-2016-00003. azonosító számú, „Zala Kétkeréken – Kerékpárút-fejlesztés Sármellék és Zalaszentgrót településeken” című projekt már befejeződött, a pénzügyi elszámolása folyamatban van. A pályázati forrásból megvalósuló beruházásokon kívül önkormányzati forrásból is valósultak meg beruházások. Az intézményi beruházások 10.527 eFt-ban realizálódtak, ez a betervezett keret 76,04 %-a, a feladatok túlnyomó része megvalósult.

Az önkormányzat felújítási kiadásai 146.700 eFt-ban realizálódtak, ami a betervezett felújítási kiadások 63,59 %-a. Befejeződött az adósságkonszolidációban nem részesült önkormányzatok II. ütemű támogatásának felhasználása, év végéig a pályázatban szereplő feladatok elvégzésre kerültek. A központi költségvetési forráson kívül saját forrásból is valósultak meg felújítási feladatok, új eleme volt a rendszernek 2018-ban a részönkormányzatok felújítási tartaléka. A felújítási kiadásokat a rendelet 6. melléklete tartalmazza.

Az önkormányzat vagyona 2018. december 31-én 6.397.478 eFt volt, az előző évi 6.323.314 eFt összeghez képest nőtt, tehát a tárgyi eszköz állomány növekedése meghaladta az elszámolt értékcsökkenést, egyéb csökkenéseket. Az önkormányzati vagyon 2018. év végi állományát a rendelet 11/A. és 11/B. mellékletei tartalmazzák. Az önkormányzati vagyon esetében a pályázatok befejezése után, a beruházások aktiválását követően várható további vagyon növekedés.

**Tisztelt Képviselő-testület!**

A 2018. évben a bevételek és a kiadások a tervezettnek megfelelően alakultak, ezt támasztják alá az előterjesztés szöveges értékelése és a számszaki mellékletek. Az intézmények működtetése és a városüzemeltetés az év folyamán zavartalan volt. A betervezett közmunka programok megvalósultak, igaz, hogy az előző évekhez képest jóval kisebb volumenben. A 2018. évben a Terület- és Településfejlesztési Operatív Program keretében az önkormányzat több pályázaton is sikeresen szerepelt, valamennyi megvalósítás alatt van. 2019-ben újabb pályázatokról született kedvező döntés, amelyek megvalósítása az idei és a következő év feladata lesz.

Az önkormányzat 2018. évi költségvetési maradványa 756.691 eFt, amelyből 551.506 eFt felhalmozási, 205.185 eFt működési. A részönkormányzatok jelentős maradvánnyal, 15.356 eFt összeggel zárták a 2018. évet, ez az összeg beépítésre került a 2019. évi költségvetésükbe, amit az előterjesztés 1. és 2. mellékletei tartalmaznak. A költségvetési maradvány intézményenkénti megállapítását a rendelet 13. melléklete tartalmazza. Az intézményi szabad költségvetési maradványok beépítésre kerültek a 2019. évi költségvetés bevételi előirányzatai közé, pótolva ezzel a hiányzó egyéb forrásokat. A költségvetési maradványt kiegészíti a 100.000 eFt értékpapírból származó pénzeszköz, amelyből 78.500 eFt bevonásra került a 2019. évi költségvetés készítése során.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a tervezett rendelet igazodik a központi jogszabályokhoz. Az adminisztratív terhek a rendelet hatálybalépését követően nem változnak, és a hatálybalépés környezeti és egészségi hatással sem jár.

A rendeletalkotás szükségessége, a jogalkotás elmaradásának várható következményei:

A hatályos jogszabályoknak, elsősorban az államháztartási törvény kógens rendelkezéseinek való kötelező megfelelés teszi indokolttá a rendelet megalkotását. A helyi rendelet megalkotásának elmaradása törvénysértő állapotot keletkeztetne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A Pénzügyi és Ügyrendi Bizottság az előterjesztést a 2019. május 23-i ülésén megtárgyalta, az …/2019. (V…) számú határozatával elfogadta és Zalaszentgrót Város Önkormányzat Képviselő-testületének elfogadásra javasolja.

Kérem a T. Képviselő-testületet, hogy az előterjesztést az I. számú mellékletként csatolt rendelettervezettel együtt megtárgyalni, majd azt követően elfogadni szíveskedjen.

**Zalaszentgrót**, 2019. május 10.

**Baracskai József**

polgármester

Az előterjesztés a törvényességi előírásnak megfelel.

**Dr. Simon Beáta**

jegyző